Mamičkám k sviatku

|

*Druhá májová nedeľa už tradične patrí sviatku všetkých mamičiek – Dňu matiek. Možno poteší aj milý veršík zo srdca. Básničky deťom postupne prečítajte a niektoré z nich sa môžu naučiť naspamäť. Vybranú básničku si s deťmi opakujte kedykoľvek počas dňa, keď je vhodná príležitosť, ale bez zbytočného drilovania. Dúfame, milé naše mamičky, že vám básničky prednesené vašimi deťmi spríjemnia váš pekný sviatok. Prinášame zopár tipov:*

**Mamičke**

Šetrím si korunky,
už ich mám päť,
kúpim dnes mamičke
najkrajší kvet.
Taký kvet červený
ako lienka,
ľúbim ťa, ľúbim ťa,
mamulienka.

**Kvet pre mamičku**

Maľujem, maľujem krásny kvet,
taký kvet nevidel ešte svet.
Maľujem, maľujem ako viem,
mamičke tento kvet zanesiem.

**Mamke**

Mamka moja, mamka zlatá
Kto tú tvoju prácu zráta?
Šiješ, perieš, varíš nám,
srdiečko ti z lásky dám.

**Mamka moja zlatá**

Mamka moja zlatá, mamka, mamička,
Tebe patrí táto skromná kytička.
Nech ti povie každý lupienok aj kvet,
že si moja mamka, celučký môj svet.

**Láska**

Ľúbim kvietky, ľúbim vtáčky,
každú hračku maličkú,
lež najväčšmi zo všetkého
ľúbim svoju mamičku.

**Pusa na líčka**

Moja milá mamička,
pobozkám ťa na líčka,
veď som ešte maličká.
Ale keď raz vyrastiem
vo všetkom ti pomôžem.



Zdroj: spuntik.zoznam.sk

**Dnes má sviatok**

Dnes má sviatok moja mama, kytičku jej z lásky dám,
 aby sa mi usmievala, na líčko ju pobozkám.

Mamka moja, mamka drahá, budem dobrý/á, sľubujem,
pretože ťa veľmi ľúbim, srdiečko ti darujem.
 **Krásny svet**
*Mária Ďuríčková*

Mäkká je trávička,
vonný je kvet,
jasná je hviezdička,
sladký je med,
dobrá je mamička,
bozkám ju na líčka.

**Z lásky**

Miesim, miesim plastelínu,
urobím z nej čosi.
Veľké srdce maľované,
dnes má sviatok ktosi.
Ktosi, koho veľmi ľúbim,
svoju drahú mamku.
A mamička za to bozká
svoju drahú Anku.

**Kytička mamke**

V nedeľu ma vezme ocko za ruku,
vyjdeme si spolu na lúku.
Natrháme pestrých kvetov kytičku,
prekvapíme nimi našu mamičku.

Usmievajú sa mamke oči v radosti,
koláčikmi sladkými nás pohostí.
Sadáme si natešení ku stolu,
ako nám je dobre všetkým pospolu.

*Zdroj: alinka.sk*

*Starším deťom môžeme vytlačiť text jednej z básničiek dvakrát. Prvú básničku si deti rozstrihajú na jednotlivé slová. Druhý papier s textom bude slúžiť ako vzor. Na čistý papier si deti nalepia text básne podľa vzoru. Dbáme na to, aby boli jednotlivé slová oddelené od seba medzerami. Na záver si papier s básničkou deti spolu s vami prečítajú (prednesú naspamäť), vyzdobia podľa fantázie a priložia k ostatným darčekom pre mamičku☺*

**MAMKE**

**MAMKA MOJA,**

**MAMKA ZLATÁ,**

**KTO TÚ TVOJU PRÁCU ZRÁTA?**

**ŠIJEŠ, PERIEŠ, VARÍŠ NÁM, SRDIEČKO TI ZA TO DÁM.**